Návrh

na skrátené legislatívne konanie

o vládnom návrhu  zákona, ktorým sa mení a dopĺňa zákon Národnej rady Slovenskej republiky  č. 63/1993 Z. z. o štátnych symboloch Slovenskej republiky a ich používaní v znení neskorších predpisov a ktorým sa menia a dopĺňajú niektoré zákony

  Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon Národnej rady Slovenskej republiky  č. 63/1993 Z. z. o štátnych symboloch Slovenskej republiky a ich používaní v znení neskorších predpisov a ktorým sa menia a dopĺňajú niektoré zákony.

Účelom predloženého návrhu zákona je rozšírenie povinností ohľadom používania štátnych symbolov. Ide o tieto nové povinnosti: 

· povinnosť umiestniť na vhodnom mieste v priestoroch štátnej školy aj štátnu zástavu, text štátnej hymny a preambulu Ústavy Slovenskej republiky, 

· povinnosť umiestniť v miestnosti, v ktorej prebieha zasadnutie obecného, miestneho, mestského zastupiteľstva alebo zastupiteľstva samosprávneho kraja aj štátnu zástavu a preambulu Ústavy Slovenskej republiky,

· povinnosť hrať štátnu hymnu aj pred začiatkom rokovania Národnej rady Slovenskej republiky a vlády Slovenskej republiky, pred zasadnutím obecného, miestneho, mestského zastupiteľstva alebo zastupiteľstva samosprávneho kraja a v štátnych školách na začiatku školského roka a na konci druhého školského polroka.


V predloženom návrhu zákona sa v čl. II až IV novelizujú ďalšie zákony, ktorých cieľom je zaviesť povinnosť hrať štátnu hymnu aj vo vysielaní Slovenského rozhlasu a Slovenskej televízie a pred začiatkom významných športových podujatí.
              Vzhľadom na závažnosť problematiky, ktorú uvedený vládny návrh novely zákona o štátnych symboloch Slovenskej republiky upravuje, navrhuje vláda prerokovať tento vládny návrh zákona v skrátenom legislatívnom konaní. Vláda navrhuje, aby sa podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky z dôvodu možnosti hroziacich značných hospodárskych škôd, Národná rada Slovenskej republiky uzniesla na skrátenom legislatívnom konaní o vládnom návrhu zákona,  ktorým sa mení a dopĺňa zákon Národnej rady Slovenskej republiky  č. 63/1993 Z. z. o štátnych symboloch Slovenskej republiky a ich používaní v znení neskorších predpisov.
